Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/021 NL/Zalco, depusă de Țările de Jos) /* COM/2012/0450 final */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita plafonului anual de 500 de milioane EUR peste nivelul rubricilor corespunzătoare din cadrul financiar. Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La 28 decembrie 2011, Țările de Jos au depus cererea EGF/2011/021 NL/Zalco pentru o contribuție financiară din FEG, în urma disponibilizărilor de la Zalco Aluminium Zeeland Company NV și de la două întreprinderi furnizoare (ECL Services Netherlands bv și Start) din Țările de Jos. După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament. SINTEZA CERERII ȘI ANALIZĂ Date principale: || Nr. de referință FEG || EGF/2011/021 Stat membru || Țările de Jos Articolul 2 || (a) Întreprinderea principală || Zalco Aluminium Zeeland Company NV Furnizori și producători din aval || 2 Perioada de referință || 1.12.2011 – 27.12.2011 Data de începere a serviciilor personalizate || 02.01.2012 Data depunerii cererii || 28.12.2011 Disponibilizări în timpul perioadei de referință || 616 Disponibilizări înainte și după perioada de referință || 0 Totalul disponibilizărilor eligibile || 616 Lucrători disponibilizați care ar trebui să beneficieze de măsurile în cauză || 616 Cheltuieli pentru servicii personalizate (EUR) || 2 185 145 Cheltuieli pentru punerea în aplicare a FEG[3] (EUR) || 113 329 Cheltuieli pentru punerea în aplicare a FEG (%) || 4,93 Buget total (EUR) || 2 298 474 Contribuția din FEG (65 %) (EUR) || 1 494 008 1. Cererea a fost prezentată Comisiei la data de 28 decembrie 2011 și a fost completată cu informații suplimentare până la data de 18 iunie 2012. 2. Cererea îndeplinește condițiile de utilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv. Legătura dintre disponibilizări și schimbările majore din structura comerțului mondial, generate de globalizare sau de criza financiară și economică mondială 3. În scopul de a stabili legătura dintre disponibilizări și criza financiară și economică mondială, Țările de Jos susțin că sectorul european al aluminiului a suferit o scădere bruscă a cererii consumatorilor (o reducere cu 25,7% a utilizării medii de aluminiu la nivelul UE între 2008 și 2009)[4]. 4. Țările de Jos explică faptul că producția societății Zalco Aluminium Zeeland Company NV depindea de sectorul construcțiilor și al transporturilor (care au reprezentat 63% din principala piață a utilizatorilor finali de produse de aluminiu din Europa în 2010)[5]. Majoritatea producției societății Zalco Aluminium Zeeland Company NV a fost destinată industriei de laminare și extrudare. Aproape întreaga sa producție de țagle pentru extrudare a fost utilizată în sectorul construcțiilor și al transporturilor, în special în sectorul autovehiculelor. 5. Țările de Jos susțin că Zalco Aluminium Zeeland Company NV a avut de suferit de pe urma scăderii cererii – din cauza crizei financiare și economice mondiale - în aceste două sectoare, ceea ce a dus, după încercări nereușite de a depăși dificultățile, la falimentul societății la sfârșitul anului 2011. 6. Comisia a recunoscut, în planul său de redresare economică[6], faptul că sectorul construcțiilor în UE a cunoscut o scădere vertiginoasă a cererii ca urmare a crizei. Datele disponibile[7] confirmă declinul semnificativ al sectorului construcțiilor, sector aflat în scădere în UE-27 timp de opt trimestre consecutive (din T1/2009 până în T4/2010), în comparație cu aceeași perioadă a anilor anteriori, mai ales din cauza scăderii investițiilor private în sectorul rezidențial. 7. Comisia a recunoscut deja că, deoarece aproximativ 60-80% (în funcție de statul membru) din noile autovehicule din Europa sunt cumpărate cu ajutorul creditelor, criza financiară aflată la originea declinului a afectat deosebit de sever industria autovehiculelor. Conform Asociației Constructorilor Europeni de Automobile (ACEA)[8], cererea de noi autovehicule în Uniunea Europeană a scăzut în 2009 cu 5,8% în comparație cu 2008 și cu 13,4% comparativ cu 2007, anul premergător crizei[9]. UE a urmat tendința remarcată la nivel mondial, unde cererea pentru autovehicule noi a scăzut cu 5,6 % în 2009, în comparație cu 2008[10]. Confruntați cu această scădere a cererii, fabricanții de autovehicule și-au redus și mai mult producția. În 2009, producția de autovehicule în UE a scăzut cu 17 % în comparație cu 2008 și cu 23 % în comparație cu 2007[11]. Această tendință descrescătoare a continuat în 2010. Producția de autovehicule în UE în primele trei trimestre ale anului 2010 a fost cu 14,6 % mai mică decât în aceeași perioadă în 2008[12]. 8. Argumentele prezentate în cazurile anterioare[13] cu privire la industria autovehiculelor în care disponibilizările au reprezentat o consecință directă a crizei rămân valabile. 9. De asemenea, Țările de Jos subliniază impactul negativ al încetinirii severe a producției de aluminiu (o reducere cu 21% a producției medii de aluminiu din UE între 2008 și 2009)4 asupra veniturilor societății Zalco Aluminium Zeeland Company NV. 10. În sfârșit, autoritățile olandeze adaugă în acest context că tribunalul din Middelburg a declarat falimentul societății Zalco Aluminium Zeeland Company NV la 13 decembrie 2011. Demonstrarea numărului de disponibilizări și îndeplinirea criteriilor de la articolul 2 litera (a) 11. Țările de Jos au prezentat această cerere în temeiul criteriului de intervenție prevăzut la articolul 2 litera (a) din Regulamentul (CE) nr. 1927/2006, conform căruia numărul disponibilizărilor într-o perioadă de patru luni trebuie să fie de cel puțin 500, în cadrul unei întreprinderi dintr-un stat membru, inclusiv lucrătorii disponibilizați la nivelul furnizorilor și al producătorilor din aval. 12. Cererea menționează 616 disponibilizări în total (478 de disponibilizări la Zalco Aluminium Zeeland Company NV, 18 disponibilizări la furnizorul său ECL Services Netherlands bv și 120 în cadrul Start) în scurta perioadă de referință cuprinsă între 1 și 27 decembrie 2011. Aceste disponibilizări au fost calculate după cum urmează: pentru Zalco Aluminium Zeeland Company NV utilizând articolul 2 al doilea paragraf a treia liniuță din Regulamentul (CE) nr. 1927/2006, pentru ECL Services Netherlands bv utilizând prima liniuță și pentru Start utilizând a doua liniuță. Explicația caracterului neprevăzut al disponibilizărilor în cauză 13. Autoritățile olandeze susțin că actualul context internațional nu a fost favorabil societății Zalco Aluminium Zeeland Company NV și a afectat veniturile acesteia într-un mod neașteptat. 14. Zalco Aluminium Zeeland Company NV încercase deja fără succes să reducă impactul crizei economice și financiare mondiale, prin adaptarea procesului său de producție în cursul ultimilor trei ani (închizând 256 din cele 592 de cuptoare industriale ale sale în 2009 și, ulterior, redeschizând 192 de cuptoare în primul trimestru din 2011). 15. Zalco Aluminium Zeeland Company NV a avut de suferit de pe urma creșterii costurilor energiei (în special în perioada cuprinsă între aprilie 2010 și octombrie 2011). Închiderea centralelor nucleare din Germania ca urmare a dezastrului nuclear din Japonia a contribuit la creșterea suplimentară a costurilor de producție ale Zalco Aluminium Zeeland Company NV (din care 42% erau costuri legate de energie). Costurile energetice ale Zalco Aluminium Zeeland Company NV (Euro/MWh). Identificarea întreprinderilor care au efectuat disponibilizări și a lucrătorilor vizați de asistență 16. Cererea se referă la 616 disponibilizări: 478 la Zalco Aluminium Zeeland Company NV, 18 la furnizorul său ECL Services Netherlands bv și 120 la furnizorul său Start. Se așteaptă ca toți acești lucrători să beneficieze de măsuri. 17. Defalcarea lucrătorilor este următoarea: Categorie || Număr || Procentaj Bărbați || 593 || 96,27 Femei || 23 || 3,73 Cetățeni ai UE || 616 || 100,00 Cetățeni din țări terțe || 0 || 0,00 15-24 ani || 25 || 4,06 25-54 ani || 387 || 62,82 55-64 ani || 115 || 18,67 peste 64 de ani || 89 || 14,45 18. Există 27 de lucrători cu probleme de sănătate de lungă durată sau handicap în rândul lucrătorilor vizați. 19. În ceea ce privește categoriile profesionale, defalcarea este următoarea: Categorie || Număr || Procentaj Personal de conducere || 13 || 2,11 Specialiști || 32 || 5,19 Tehnicieni || 273 || 44,32 Funcționari administrativi || 8 || 1,30 Lucrători în servicii și vânzări || 5 || 0,81 Operatori pe mașini și instalații și asamblori || 262 || 42,53 Muncitori necalificați || 23 || 3,73 20. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și o politică de nediscriminare și că acestea se vor aplica în continuare pe parcursul diferitelor etape de implementare a FEG și, în special, în ceea ce privește accesul la FEG. Descrierea teritoriului vizat, a autorităților sale și a părților interesate 21. Teritoriul vizat de disponibilizări se află în regiunea NUTS II Zeeland, o provincie din partea de sud-vest a Țărilor de Jos. Zeeland se învecinează cu provinciile olandeze Olanda de Sud și Brabantul de Nord și cu provinciile belgiene Flandra Occidentală, Flandra Orientală și Anvers. Zeeland are 381 730 de locuitori (30 septembrie 2011). Zeeland poate fi considerată drept o piață mică a forței de muncă: amplasarea sa periferică în Țările de Jos, situația sa ca regiune de frontieră cu suprafețe imense aflate sub nivelul mării și suprafața sa relativ mare alături de structura sa insulară, au drept rezultat un acces și o mobilitate destul de limitate. 22. Principalele părți interesate sunt agenția pentru ocuparea forței de muncă (UWV Werkbedrijf), instituțiile de învățământ (ROC Zeeland și Hogeschool Zeeland), organizația angajatorilor pentru întreprinderile mari (BZW: Brabants Zeeuwse Werkgevers), organizația angajatorilor pentru întreprinderile mici și mijlocii (MKB Zeeland), următoarele sindicate: FNV Bondgenoten, CNV Vakmensen, asociația municipalităților din Zeeland (Vereniging Zeeuwse Gemeente), institutele care beneficiază de fonduri destinate formării (Opleidingsfondsen) și provincia Zeeland (Provincie Zeeland). Impactul preconizat al disponibilizărilor asupra ocupării forței de muncă la nivel local, regional sau național 23. Lucrătorii disponibilizați locuiesc în orașe relativ mici (până la aproximativ 50 000 de locuitori), astfel că disponibilizările vor avea un impact notabil la nivel local. 24. Consecința asupra pieței regionale a forței de muncă va fi o creștere considerabilă a șomajului, deoarece numărul de posturi vacante este deja limitat și se așteaptă ca el să scadă în continuare. Există numeroase persoane aflate în căutarea unui loc de muncă în regiune, în comparație cu numărul de posturi vacante (în noiembrie 2011, s-a înregistrat un număr total de 7 342 de șomeri, în timp ce numărul de posturi vacante existente în Zeeland era de 585). 25. Partenerii sociali se așteaptă la alte disponibilizări în rândul lucrătorilor din întreprinderile din amonte sau din aval ca urmare directă a falimentului societății Zalco Aluminium Zeeland Company NV. Pachet coordonat de servicii personalizate care vor fi finanțate și defalcarea costurilor sale estimate, inclusiv complementaritatea sa cu acțiunile finanțate din fondurile structurale 26. Sunt propuse următoarele măsuri, care formează împreună un pachet coordonat de servicii personalizate destinate să reintegreze lucrătorii pe piața muncii: – Îndrumare personalizată (admitere individuală). Această activitate a început cu o reuniune generală privind falimentul, urmată de 14 ateliere cu caracter general, accesibile tuturor lucrătorilor disponibilizați în ianuarie 2012, al căror scop a fost să stabilească profilul formării și competențelor fiecărui lucrător și să ofere o certificare a competențelor acestora. Consilierea privind punerea în valoare a studiilor sau a formării face parte din îndrumarea personalizată, pentru a încuraja persoanele aflate în căutarea unui loc de muncă să devină mai competente pe piața forței de muncă. Disponibilitatea și utilizarea potențială a celorlalte instrumente din cadrul serviciului Mobiliteitscentrum sunt, de asemenea, discutate în cursul acestei măsuri, de exemplu, prin ateliere consacrate întocmirii unui dosar de candidatură, antreprenoriatului independent și consilierii în materie de învățare și muncă etc. Îndrumarea va fi înregistrată prin intermediul unui formular inițial de admitere și al unui raport în format electronic la sfârșitul măsurii, care va furniza informații utile atât pentru persoana aflată în căutarea unui loc de muncă, cât și pentru personalul responsabil cu îndrumarea. – Orientare profesională/evaluări profesionale: Această măsură va trece în revistă cunoștințele și competențele lucrătorilor disponibilizați în funcție de nevoile pieței forței de muncă, utilizând procedura de „certificare a cunoștințelor anterioare” (Accreditation of Prior Learning - APL)[14]. Procedura APL duce la acordarea unui „certificat de experiență”, atestând cunoștințele și aptitudinile unei persoane. Cunoștințele și experiența respective sunt examinate în raport cu un standard național comparabil cu cel utilizat pentru învățământul profesional mediu sau superior sau cu cel utilizat de către industrie. Această măsură va ajuta lucrătorii să găsească noi locuri de muncă adecvate pe baza certificatelor dobândite. – Formarea și reconversia profesională: La sfârșitul etapei de îndrumare și evaluare, serviciile în cauză vor oferi consiliere în materie de alte acțiuni de formare. Această consiliere este esențială pentru elaborarea unui plan individual de dezvoltare pentru fiecare lucrător. În cursul formării privind planul individual de dezvoltare, poate fi recomandată orientarea către o nouă profesie, care ar putea necesita o formare sau o reconversie profesională. Majoritatea cursurilor de formare vor include formare pentru posturile de operator și de maistru la o calificare de nivelul 3 în învățământul profesional mediu, cursul de formare cel mai avansat care există pentru sectorul industrial. Activitățile de reconversie profesională vor fi oferite în special sub formă de cursuri și pot dura între o săptămână și șase luni. Fiecare participant primește un certificat la absolvirea acestor cursuri. – Servicii pentru plasarea personalului disponibilizat: Aceste servicii pot fi oferite atât în mod individual, cât și unor grupuri de lucrători. Asistența pentru plasarea personalului disponibilizat include stabilirea profilului și asistență pentru căutarea unui loc de muncă și va fi adaptată la cerințele participanților individuali, în funcție de competențele și abilitățile lor, ținând în același timp seama de nevoile actuale ale pieței forței de muncă. – Promovarea antreprenoriatului: Ideea care stă la baza acestei măsuri este de a crea un program de sprijin pentru a ajuta lucrătorii disponibilizați să devină antreprenori. Țările de Jos consideră că acest lucru necesită o nouă perspectivă asupra antreprenoriatului, care să includă aspecte precum criza economică actuală, schimbările climatice, exploatarea resurselor naturale, diversitatea socială și responsabilitatea socială a întreprinderilor. Programul în sine este un ansamblu structurat de activități axate pe întreprinderi, cu mobilizarea unor instrumente și a unei echipe de sprijin în vederea creării cu succes a unei noi întreprinderi. Cursul va include mici teme săptămânale. Fiecare săptămână va include două ore de curs și de îndrumare. Un îndrumător sau consilier poate fi un antreprenor (sau un angajat al Camerei de Comerț) care va avea rolul de mentor pentru lucrător sau de expert disponibil pentru a oferi consiliere. – Măsuri pentru stimularea lucrătorilor în vârstă: Aceste măsuri vor ajuta lucrătorii să cultive respectul de sine și le vor permite să se simtă apreciați și utili pe piața forței de muncă. În cursul atelierelor și al formării, exemplele practice de inițiative private, locale, regionale și naționale și de posibilități de învățare vor fi legate de cerințele specifice și de profilul lucrătorilor în vârstă. Aceste exemple vor genera informații practice și pot ajuta participanții să înțeleagă punctele lor forte, precum și provocările de pe piața actuală a forței de muncă. Lucrătorii vor trebui să învețe cum să facă față unor sarcini noi, pe baza experienței lor, de exemplu în calitate de formator sau mentor, și să acționeze în consecință. Eventual, va fi creat un program suplimentar în cadrul căruia un formator sau un consilier vor pune în aplicare măsuri de îndrumare și consiliere individuale pentru adaptarea la un nou mediu de lucru. 27. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control, precum și cele legate de informare și publicitate. 28. Serviciile personalizate prezentate de autoritățile olandeze constituie măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale la 2 298 474 EUR, din care cheltuielile pentru serviciile personalizate la 2 185 145 EUR și cheltuielile pentru punerea în aplicare a FEG la 113 329 EUR (4,93 % din suma totală). Contribuția totală solicitată din FEG este de 1 494 008 EUR (65 % din costurile totale). Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (FEG și cofinanțare națională) (în EUR) Servicii personalizate [articolul 3 primul paragraf din Regulamentul (CE) nr. 1927/2006] Îndrumare personalizată (admitere individuală) || 616 || 139[15] || 85 800 Orientare profesională/evaluări profesionale || 150 || 2 153 || 322 950 Formare și reconversie profesională || 250 || 4 108 || 1 027 000 Servicii pentru plasarea personalului disponibilizat || 75 || 4 217 || 316 275 Promovarea antreprenoriatului || 30 || 1 844 || 55 320 Măsuri pentru stimularea lucrătorilor în vârstă || 100 || 3 778 || 377 800 Subtotal servicii personalizate || || 2 185 145 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] Activități de pregătire || || 0 Gestionare || || 28 332 Informare și publicitate || || 28 332 Activități de control || || 56 665 Subtotal cheltuieli legate de punerea în aplicare a FEG || || 113 329 Total costuri estimate || || 2 298 474 Contribuție din FEG (65 % din costurile totale) || || 1 494 008 29. Țările de Jos confirmă că măsurile descrise mai sus sunt complementare cu acțiunile finanțate din fondurile structurale și că se va evita orice fel de dublă finanțare. Data/datele la care serviciile personalizate pentru lucrătorii afectați au început sau sunt prevăzute să înceapă 30. Țările de Jos au inițiat serviciile personalizate pentru lucrătorii afectați, incluse în pachetul coordonat propus pentru cofinanțarea din FEG, la 2 ianuarie 2012. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Proceduri de consultare a partenerilor sociali 31. Cererea propusă a fost discutată la 15 decembrie 2011 cu partenerii sociali menționați la punctul 22 de mai sus. 32. Partenerii sociali vor participa, de asemenea, la Centrul de mobilitate Zalco (Mobiliteitscentrum Zalco - MCZ), o inițiativă colectivă a părților interesate de pe piața forței de muncă din Zeeland: organizațiile lucrătorilor (sindicatele FNV și CNV), organizațiile angajatorilor (Asociația angajatorilor din Brabant și Zeeland, precum și SMB), municipalitățile din Zeeland (reprezentate de o municipalitate pentru fiecare regiune), institutele de formare (Institutele regionale de formare și universitatea din Zeeland), Institutul pentru programe de prestații oferite angajaților și provincia Zeeland. Provincia Zeeland este în contact la nivelul administrației și la nivel oficial cu partenerii sociali în ceea ce privește organizarea MCZ. 33. Autoritățile olandeze au confirmat că cerințele prevăzute de legislația națională și de legislația UE privind disponibilizările colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 34. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze: · au confirmat că măsurile care constituie responsabilitatea societăților în temeiul legislației naționale sau al contractelor colective de muncă nu vor fi înlocuite de contribuția financiară din partea FEG; · au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate; · au confirmat faptul că acțiunile eligibile menționate anterior nu beneficiază de asistență prin intermediul altor instrumente financiare ale UE. Sisteme de gestionare și control 35. Țările de Jos au informat Comisia că aceleași organisme care asigură gestionarea și controlul finanțărilor din FSE vor gestiona și controla această contribuție financiară. Țările de Jos au elaborat o procedură publicată la 15 iulie 2009, incluzând condițiile principale din Regulamentul privind FEG. Pentru cererea referitoare la societatea Zalco, va fi elaborat un acord între provincia Zeeland și ministrul afacerilor sociale și al forței de muncă (Sociale Zaken en Werkgelegenheid - SZW) conform căruia provincia Zeeland va fi obligată să păstreze registre administrative clar organizate și verificabile. Acestea vor fi auditate de către agenția ministerului (Agentschap SZW). Finanțare 36. Pe baza cererii depuse de Țările de Jos, contribuția propusă din FEG pentru pachetul coordonat de servicii personalizate (inclusiv cheltuielile de punere în aplicare a FEG) este de 1 494 008 EUR, reprezentând 65 % din costurile totale. Alocările propuse de Comisie din acest fond se bazează pe informațiile furnizate de Țările de Jos. 37. Având în vedere cuantumul maxim al unei contribuții financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și marja disponibilă pentru realocarea creditelor, Comisia propune mobilizarea din FEG a sumei totale menționate mai sus, care să fie înscrisă în rubrica 1a din cadrul financiar. 38. Cuantumul propus al contribuției financiare va lăsa disponibilă mai mult de 25 % din suma maximă anuală atribuită din FEG pentru alocări în cursul ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006. 39. Prin prezentarea acestei propuneri de mobilizare a FEG, Comisia inițiază procedura simplificată de trialog, conform dispozițiilor de la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune formală trilaterală. 40. Comisia prezintă separat o cerere de transfer, în vederea înscrierii în bugetul pentru anul 2012 a unor credite de angajament specifice, în conformitate cu punctul 28 din Acordul interinstituțional din 17 mai 2006. Sursa creditelor de plată 41. Creditele din linia bugetară a FEG se vor utiliza pentru a finanța suma de 1 494 008 EUR necesară pentru prezenta cerere. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/021 NL/Zalco, depusă de Țările de Jos) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[16], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[17], în special articolul 12 alineatul (3), având în vedere propunerea Comisiei Europene[18], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă. (2) Domeniul de aplicare al FEG a fost extins pentru cererile depuse în perioada 1 mai 2009 – 30 decembrie 2011 pentru a include acordarea de sprijin lucrătorilor disponibilizați ca urmare directă a crizei financiare și economice mondiale. (3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR. (4) La 28 decembrie 2011, Țările de Jos au depus o cerere de mobilizare a FEG în legătură cu disponibilizările care au avut loc la întreprinderea Zalco Aluminium Zeeland Company NV și la două întreprinderi furnizoare (ECL Services Netherlands și Start) și au completat-o cu informații suplimentare până la data de 18 iunie 2012. Această cerere îndeplinește cerințele pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 1 494 008 EUR. (5) În consecință, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2012, se mobilizează Fondul european de ajustare la globalizare (FEG) pentru alocarea sumei de 1 494 008 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European, Pentru Consiliu, Președintele Președintele [1] JO C 139, 14.6.2006, p. 1. [2] JO L 406, 30.12.2006, p. 1. [3] Conform articolului 3 al treilea paragraf din Regulamentul (CE) nr. 1927/2006. [4] Statistici bazate pe datele Eurostat (datele PRODCOM și COMEXT) menționate în raportul final „Competitivitatea industriilor metalelor neferoase din UE” - Contract-cadru „Studii de competitivitate sectorială” – Comisia Europeană, Direcția Generală Întreprinderi și Industrie – 5 aprilie 2011. [5] Asociația Europeană a Aluminiului (www.alueurope.eu). [6] Comunicarea Comisiei către Consiliul european privind „Un plan european de redresare economică” - COM(2008) 800 final din 26.11.2008. [7] Eurostat: Comunicat de presă referitor la euroindicatori - Producția sectorului construcțiilor. [8] http://www.acea.be. [9] ACEA - Statistici „Noi înmatriculări de autovehicule în funcție de producător și de categoria de vehicule (Europa extinsă)” - 2007 – 2009. [10] ACEA - Ghid de buzunar al industriei autovehiculelor (2010). [11] ACEA - Raport economic privind Uniunea Europeană (martie 2010). [12] ACEA - Raport economic privind Uniunea Europeană (iulie 2011). [13] EGF/2010/002 Cataluña Automoción, COM(2010)453 final; EGF/2010/004 Wielkopolskie, COM(2010)616 final; EGF/2010/031 GM Belgia COM(2011)212 final; EGF/2011/003 Arnsberg și Düsseldorf COM(2011)447 final; și EGF/2011/005 PT/Norte-Centro Automotive COM(2011)664 final. [14] http://www.kenniscentrumevc.nl/ [15] Costul real estimat per lucrător oferit de SM este de 139,2857 EUR. Pentru a simplifica prezentarea în tabel, acest număr a fost rotunjit, fără a modifica costul total estimat pentru această măsură, astfel cum a fost calculat de SM. [16] JO C 139, 14.6.2006, p. 1. [17] JO L 406, 30.12.2006, p. 1. [18] JO C […], […], p. […].